               ЕВРОПЕЙСКА КОМИСИЯ
            Брюксел, 9.2.2021
            COM(2021) 64 final
            2021/0034(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Съюза в рамките на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, по отношение на датата, на която се прекратява временното прилагане на Споразумението за търговия и сътрудничество

               ОБЯСНИТЕЛЕН МЕМОРАНДУМ

               1.Предмет на предложението

               Комисията предлага Съветът да установи позицията, която трябва да се заеме от името на Съюза в рамките на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна („Споразумението за търговия и сътрудничество“), по отношение на датата, на която се прекратява временното прилагане на Споразумението за търговия и сътрудничество.

               2.Контекст на предложението

               2.1.Споразумението за търговия и сътрудничество

               На 29 декември 2020 г. Съветът прие Решение (ЕС) 2020/2252
                  1
                относно подписването, от името на Съюза, и временното прилагане на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация

               Споразумението за търговия и сътрудничество създава основата за широки отношения между Съюза и Обединеното кралство, включващи реципрочни права и задължения, общи действия и специални процедури.

               Споразумението за сигурността на информацията е допълващо споразумение към Споразумението за търговия и сътрудничество, неразривно свързано с него, по-специално по отношение на датите за начало на прилагането му и прекратяването му.

               Съгласно член 12, параграф 1 от Решение (ЕС) 2020/2252 на Съвета, както е договорено между страните в член FINPROV.11, параграф 2 от Споразумението за търговия и сътрудничество, споразуменията се прилагат временно, считано от 1 януари 2021 г. до приключване на процедурите, необходими за влизането им в сила.

               2.2.Предвижданото решение на Съвета за партньорство

               Съгласно член FINPROV.11, параграф 2 от Споразумението за търговия и сътрудничество временното прилагане се прекратява на една от следните дати, в зависимост от това коя от двете настъпи по-рано:

               а) 28 февруари 2021 г. или друга дата, определена от Съвета за партньорство, създаден съгласно член INST.1 от Споразумението; или

               б) на първия ден от месеца, следващ месеца, през който двете страни са се уведомили взаимно, че са изпълнили съответните си вътрешни изисквания и процедури за установяване на съгласието си да бъдат обвързани.

               Поради времето, необходимо на Европейския парламент и на Съвета да прегледат надлежно споразуменията на всички 24 автентични езика, Съюзът няма да може да сключи Споразумението за търговия и сътрудничество преди 28 февруари 2021 г.

               Поради това Съветът за партньорство следва да определи дата след 28 февруари 2021 г. за края на временното прилагане, като се вземе предвид времето, необходимо за приключване на редакцията на Споразумението от юрист-лингвистите и за удостоверяване на автентичността на всички езикови версии на Споразумението.

               Целта на предвижданото решение на Съвета за партньорство, за което следва да бъде установена позицията на Съюза, е да се определи тази дата.

               3.Позиция, която трябва да се заеме от името на Съюза

               С оглед на датата, на която се предвижда споразуменията на всички 24 автентични езика да станат достъпни, тя следва да бъде 30 април 2021 г.

               Поради това позицията на Съюза следва да бъде да се подкрепи приемането на решение съгласно член FINPROV.11, параграф 2, буква а) от Споразумението за търговия и сътрудничество от страна на Съвета за партньорство, в което 30 април 2021 г. да се определи като нова крайна дата на временното прилагане, в съответствие с проекта на решение, приложен към настоящото предложение.

               4.Правно основание

               В член 218, параграф 9 от Договора за функционирането на Европейския съюз (ДФЕС) се предвижда приемането от Съвета на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Решението, което има за задача да приеме Съветът за партньорство, представлява акт с правно действие.

               Предвижданият акт не допълва, нито изменя институционалната рамка на Споразумението за търговия и сътрудничество.

               Поради това процесуалноправното основание за предложеното решение е член 218, параграф 9 от ДФЕС.

               Единствената цел и съдържание на предвиждания акт са свързани с установяването на позицията на Съюза относно датата, на която се прекратява временното прилагане. Подписването на Споразумението за търговия и сътрудничество се основава на член 217 от ДФЕС.

               Поради това правното основание за предлаганото решение следва да бъде член 217 от ДФЕС във връзка с член 218, параграф 9 от ДФЕС.

               5.Публикуване на предвиждания акт

               Тъй като целта на решението на Съвета за партньорство е да се отложи датата, на която се прекратява временното прилагане, е целесъобразно след приемането на решението на Съвета за партньорство то да бъде публикувано в Официален вестник на Европейския съюз.

               2021/0034 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Съюза в рамките на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, по отношение на датата, на която се прекратява временното прилагане на Споразумението за търговия и сътрудничество

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 217 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               1)На 29 декември 2020 г. Съветът прие Решение (ЕС) 2020/2252
                  2
                относно подписването, от името на Съюза, и временното прилагане на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна („Споразумението за търговия и сътрудничество“), и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация („Споразумението за сигурност на информацията“) (наричани общо „споразуменията“).

               2)Споразумението за сигурността на информацията е допълващо споразумение към Споразумението за търговия и сътрудничество, неразривно свързано с него, по-специално по отношение на датите за начало на прилагането му и прекратяването му.

               3)Съгласно член 12, параграф 1 от Решение (ЕС) 2020/2252, както е договорено между страните в член FINPROV.11, параграф 2 от Споразумението за търговия и сътрудничество, споразуменията се прилагат временно, считано от 1 януари 2021 г. до приключване на процедурите, необходими за влизането им в сила.

               4)Съгласно член FINPROV.11, параграф 2 от Споразумението за търговия и сътрудничество временното прилагане се прекратява на една от следните дати, в зависимост от това коя от двете настъпи по-рано: а) 28 февруари 2021 г. или друга дата, определена от Съвета за партньорство, създаден съгласно член INST.1 от Споразумението за търговия и сътрудничество; или б) на първия ден от месеца, следващ месеца, през който двете страни са се уведомили взаимно, че са изпълнили съответните си вътрешни изисквания и процедури за установяване на съгласието си да бъдат обвързани.

               5)Поради времето, необходимо на Европейския парламент и на Съвета да прегледат надлежно споразуменията на всички 24 автентични езика, Съюзът няма да може да сключи Споразумението за търговия и сътрудничество преди 28 февруари 2021 г.

               6)Ето защо Съветът за партньорство следва да определи по-късна дата за прекратяване на временното прилагане, като вземе предвид времето, необходимо за редактирането и удостоверяването на автентичността на всички езикови версии. С оглед на датата, на която се предвижда споразуменията на всички 24 автентични езика да станат достъпни, Съветът за партньорство следва да определи 30 април 2021 г. за тази по-късна дата.

               7)Поради това е целесъобразно да се определи позицията, която трябва да се заеме от името на Съюза в рамките на Съвета за сътрудничество.

               8)За да се създадат условия за незабавното прилагане на мерките, предвидени в настоящото решение, то следва да влезе в сила в деня на приемането му,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на Съвета за сътрудничество, създаден съгласно член INST.1 от Споразумението за търговия и сътрудничество, относно решението, което трябва да бъде взето в съответствие с член FINPROV.11, параграф 2, буква а) от това споразумение, се основава на проекта на решение на Съвета за сътрудничество, приложен към настоящото решение.

               Член 2

               Решението на Съвета за партньорство се публикува в Официален вестник на Европейския съюз.

               Член 3

               Настоящото решение влиза в сила на датата на приемането му.

               Съставено в Брюксел на […] година.

                     За Съвета

                     Председател

                     (1)

                        ОВ L 444, 31.12.2020 г., стр. 2.

                     (2)

                        Решение (ЕС) 2020/2252 на Съвета от 29 декември 2020 г. относно подписването, от името на Съюза, и временното прилагане на Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, и на Споразумението между Европейския съюз и Обединеното кралство Великобритания и Северна Ирландия относно процедурите за сигурност при обмен и защита на класифицирана информация (ОВ L 444, 31.12.2020 г., стр. 2).

    ---documentbreak---

               ЕВРОПЕЙСКА КОМИСИЯ
            Брюксел, 9.2.2021
            COM(2021) 64 final
            ПРИЛОЖЕНИЕ
            към
            Предложение за решение на Съвета
            относно позицията, която трябва да се заеме от името на Съюза в рамките на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна, по отношение на датата, на която се прекратява временното прилагане на Споразумението за търговия и сътрудничество

               ПРИЛОЖЕНИЕ

               Решение № 1/2021 на Съвета за партньорство, създаден със Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна,

               от [...] година

               по отношение на датата, на която се прекратява временното прилагане на Споразумението за търговия и сътрудничество

               СЪВЕТЪТ ЗА ПАРТНЬОРСТВО,

               като взе предвид Споразумението за търговия и сътрудничество между Европейския съюз и Европейската общност за атомна енергия, от една страна, и Обединеното кралство Великобритания и Северна Ирландия, от друга страна
                  1
                („Споразумението за търговия и сътрудничество“), и по-специално член FINPROV.11, параграф 2, буква а) от него,

               като има предвид, че:

               (1)Съгласно член FINPROV.11, параграф 2 от Споразумението за търговия и сътрудничество страните се споразумяха да прилагат временно това споразумение, считано от 1 януари 2021 г., при условие че преди тази дата са се уведомили взаимно, че съответните им вътрешни изисквания и процедури, необходими за временното прилагане, са изпълнени. Временното прилагане се прекратява на една от следните дати, в зависимост от това коя от двете настъпи по-рано: а) 28 февруари 2021 г. или друга дата, определена от Съвета за партньорство; или б) на първия ден от месеца, следващ месеца, през който двете страни са се уведомили взаимно, че са изпълнили съответните си вътрешни изисквания и процедури за установяване на съгласието си да бъдат обвързани.

               (2)Тъй като Европейският съюз няма да бъде в състояние, поради вътрешни процедурни изисквания, да сключи Споразумението за търговия и сътрудничество до 28 февруари 2021 г., Съветът за партньорство следва да определи 30 април 2021 г. като дата, на която се прекратява временното прилагане съгласно член FINPROV.11, параграф 2, буква а).

               ПРИЕ НАСТОЯЩОТО РЕШЕНИЕ:

               Член 1

               Датата, на която се прекратява временното прилагане съгласно член FINPROV.11, параграф 2, буква а) от Споразумението за търговия и сътрудничество, е 30 април 2021 г.

               Член 2

               Настоящото решение влиза в сила на датата на приемането му.

               Съставено в Брюксел на […] година.

               За Съвета за партньорство

               Съпредседатели

                     (1)

                        ОВ L 444, 31.12.2020 г., стр. 14.


               ЕВРОПЕЙСКА КОМИСИЯ
            Брюксел, 3.11.2021
            COM(2021) 671 final
            2021/0352(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на 32-рата Асамблея на Международната морска организация във връзка с приемането на изменения на насоките в рамките на Хармонизираната система за проверки и освидетелстване

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза на 32-рата Асамблея на Международната морска организация (ИМО), която ще се проведе виртуално от 6 до 15 декември 2021 г.

               По време на 32-рата Асамблея (А 32) се предвижда приемането на проект на насоки за извършване на проверки в рамките на Хармонизираната система за проверки и освидетелстване (HSSC) от 2021 г. и отменянето на Резолюция А.1140(31), с която Асамблеята на ИМО прие на своята 31-ва сесия насоките за извършване на проверки съгласно Хармонизираната система за проверки и освидетелстване (HSSC) от 2019 г.

               2.Контекст на предложението

               2.1.Конвенция за Международната морска организация

               Международната морска организация (ИМО) е създадена с Конвенцията за Международната морска организация. Целта на ИМО е да предостави форум за сътрудничество в областта на регулирането и практиките, отнасящи се до техническата част на международното корабоплаване. Освен това тя има за цел да насърчава приемането на възможно най-високите стандарти по отношение на морската безопасност, ефективността на корабоплаването, предотвратяването на замърсяването на морето от кораби и контрола върху него, като се застъпва за равнопоставени условия на конкуренция. ИМО разглежда също някои административни и правни въпроси.

               Конвенцията е в сила от 17 март 1958 г.

               Всички държави — членки на ЕС, са страни по нея.

               2.2.Международна морска организация

               Международната морска организация (ИМО) е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морето от кораби. Тя е органът, който в световен мащаб определя стандартите за безопасността, сигурността и екологичните показатели на международното корабоплаване. Основната ѝ роля е да задава регулаторна рамка за сектора на корабоплаването, която е справедлива и ефективна и чието приемане и прилагане е всеобщо.

               Членството в организацията е отворено за всички държави, като всички държави — членки на ЕС, са членки на ИМО. Отношенията на ЕС с ИМО са основани по-специално на Споразумението за сътрудничество и съдействие между Междуправителствената морска консултативна организация (IMCO) и Комисията на Европейските общности през 1974 г.

               Асамблеята на ИМО е управителният орган на организацията. Тя се състои от всички държави — членки на ИМО, заседава на всеки две години и може да приема мерки, договорени във всички пет основни комитета на ИМО. Сред тези пет комитета са Комитетът по морска безопасност (MSC) и Комитетът по опазване на морската среда (MEPC).

               2.3.Предвидени актове на Асамблеята на ИМО

               От 6 до 15 декември 2021 г., по време на своята 32-ра сесия, Асамблеята трябва да приеме изменения на насоките в рамките на Хармонизираната система за проверки и освидетелстване.

               Целта на предвидените изменения е да се актуализират насоките, за да се отразят изискванията, произтичащи от измененията на съответните задължителни инструменти, които влизат в сила до 31 декември 2021 г. включително.

               3.Позиция, която трябва да се заеме от името на Съюза

               3.1.Приемане на насоките за извършване на проверки в рамките на Хармонизираната система за проверки и освидетелстване от 2021 г. и отменяне на A.1140(31)

               Подкомитетът по прилагането от държавите на знамето, който е  предшественик на подкомитета за прилагане на инструментите на ИМО (III), постигна съгласие за непрекъснато преразглеждане на насоките за извършване на проверки на HSSC. Поради това насоките за извършване на проверки се актуализират на всяка сесия на Асамблеята на ИМО. Последната версия на насоките за извършване на проверки е включена в Резолюция A.1140(31) и беше приета на 31-вата сесия на Асамблеята през 2019 г.

               На своята 6-а сесия подкомитетът III създаде Групата за кореспонденция за преглед на насоките за извършване на проверки в рамките на HSSC, както и неизчерпателния списък на задълженията по инструментите, свързани с Кодекса за прилагане на инструментите на ИМО (кодекс III), под координацията на Китай. Това беше правено по същия начин и на предишни сесии на III.

               Групата за кореспонденция беше приканена да продължи да разработва проекти за изменения на насоките за извършване на проверки. Те произтичат от измененията на съответните задължителни инструменти, които трябва да влязат в сила до 31 декември 2021 г. включително, като се вземат предвид резултатите от сесиите на MEPC и MSC. Приемането на актуализираните насоки за извършване на проверки в рамките на HSSC и отменянето на Резолюция A.1140(31), съдържаща актуалните насоки, ще бъде одобрено на 104-тата сесия на MSC и на 77-ата сесия на MEPC. След като бъде одобрена от двата комитета, проекторезолюцията ще бъде отнесена до А 32 за приемане.

               Редовното преразглеждане ще гарантира актуалността на насоките за извършване на проверки на HSSC. Актуализацията, която предстои да бъде приета, пояснява наред с другото, че батериите от галванични елементи с изтекъл срок на годност, които отговарят на изискванията на точка 12.6 от приложението към Резолюция MSC.149(77), не могат да се използват за други цели освен за проверка на работата на дуплексна радиотелефонна апаратура за метровия обхват. Поради това Съюзът следва да подкрепи тези изменения, тъй като те ще гарантират, че насоките за извършване на проверки са съобразени с новите развития.

               3.2.Свързано законодателство на ЕС и компетентност на ЕС

               С Регламент (ЕО) № 391/2009
                  1
                се определят общи правила и стандарти за организациите за проверка и преглед на кораби. Съгласно критерия, посочен в приложение I, част Б, точка 7, буква к) към регламента, е необходимо съответната призната организация да гарантира, че задължителните прегледи и инспекции се извършват в съответствие с насоките за извършване на проверки съгласно хармонизираната система за преглед и сертифициране, приети от ИМО.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  2
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в настоящия случай

               Асамблеята на ИМО е орган, създаден със споразумение, а именно Конвенцията за Международната морска организация.

               Актът, който Асамблеята има за задача да приеме, представлява акт с правно действие. Предвиденият акт е в състояние да окаже съществено въздействие върху съдържанието на Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби. Това е така, защото в него се изисква съответната призната организация да гарантира, че задължителните прегледи и инспекции се извършват в съответствие с насоките за извършване на проверки съгласно хармонизираната система за преглед и сертифициране, приети от ИМО.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в настоящия случай

               Основната цел и съдържание на предвидения акт са свързани с морския транспорт. Поради това материалноправното основание за предложеното решение е член 100, параграф 2 от ДФЕС.

               4.3.Заключение

               Правното основание за предложеното решение следва да бъде член 100, параграф 2 от ДФЕС във връзка с член 218, параграф 9 от ДФЕС.

               2021/0352 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на 32-рата Асамблея на Международната морска организация във връзка с приемането на изменения на насоките в рамките на Хармонизираната система за проверки и освидетелстване

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Конвенцията за Международната морска организация (ИМО) влезе в сила на 17 март 1958 г.

               (2)Международната морска организация (ИМО) е специализирана агенция на ООН, която отговаря за безопасността и сигурността на корабоплаването и за предотвратяването на замърсяването на морските води и въздуха от корабите. Всички държави — членки на Съюза, членуват в ИМО. Съюзът не е член на ИМО.

               (3)Съгласно член 15, буква й) от споразумението Асамблеята може да приема правила и насоки за членовете на организацията по въпросите на морската безопасност, предотвратяването и контрола на замърсяването на морето от кораби, както и по други въпроси, засягащи въздействието на корабоплаването върху морската среда, които са от компетентността на организацията по силата на международни документи, или изменения на такива правила и насоки, които са отнесени до нея.

               (4)На своята 32-ра сесия от 6 до 15 декември 2021 г. Асамблеята на ИМО трябва да приеме насоките за извършване на проверки в рамките на Хармонизираната система за преглед и освидетелстване (HSSC) от 2021 г. и да отмени Резолюция А.1140(31) на Асамблеята на ИМО, която съдържа насоките за извършване на проверки в рамките на HSSC от 2019 г.

               (5)Целесъобразно е да се установи позицията, която трябва да се заеме от името на Съюза по време на 32-рата сесия на Асамблеята на ИМО, тъй като измененията на насоките за извършване на проверки в рамките на HSSC са в състояние да окажат съществено въздействие върху съдържанието на правото на Съюза, по-конкретно на Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби.

               (6)Приемането на насоките за извършване на проверки в рамките на HSSC от 2021 г. и отмяната на насоките за извършване на проверки в рамките на HSSC от 2019 г. са част от процеса на редовно преразглеждане. Поради това Съюзът следва да подкрепи тези изменения, тъй като те ще гарантират, че насоките за извършване на проверки в рамките на HSSC продължават да са актуални.

               (7)Позицията на Съюза трябва да бъде изразена от държавите — членки на Съюза, които са членове на Асамблеята на ИМО, като те действат съвместно,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на 32-рата сесия на Асамблеята на Международната морска организация (ИМО), е да се изрази съгласие с приемането на насоките за извършване на проверки в рамките на Хармонизираната система за проверки и освидетелстване от 2021 г., както е посочено в документ III 7/17/Add.1, раздел 8 и приложение 6, и със следващото от това отменяне на Резолюция А.1140(31) на Асамблеята на ИМО.

               Член 2

               Позицията по член 1 се изразява от държавите — членки на Съюза, които са членове на Асамблеята на ИМО, като те действат съвместно.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        Регламент (ЕО) № 391/2009 на Европейския парламент и на Съвета от 23 април 2009 г. относно общи правила и стандарти за организациите за проверка и преглед на кораби OВ L 131, 28.5.2009 г., стр. 11—23.

                     (2)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 64.

                     (3)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.


               ЕВРОПЕЙСКА КОМИСИЯ
            Брюксел, 4.11.2021
            COM(2021) 672 final
            2021/0350(NLE)

            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на 12-ата Министерска конференция на Световната търговска организация

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението на Съвета за установяване на позицията, която трябва да се заеме от името на Съюза в рамките на 12-ата Министерска конференция на Световната търговска организация във връзка с предвиденото приемане на няколко решения. Настоящото предложение обхваща следните области:

               1.Субсидии за сектора на рибарството.

               2.Търговия и здравеопазване.

               3.Мерки, свързани с интелектуалната собственост, както е предвидено в Споразумението за свързаните с търговията аспекти на правата върху интелектуалната собственост (Споразумение ТРИПС), в контекста на пандемията от COVID-19 и други пандемии.

               4.Подобряване на прозрачността в селското стопанство.

               5.Вътрешна подкрепа в селското стопанство.

               6.Публични резерви за целите на продоволствената сигурност.

               7.Ограничения на износа в селското стопанство, включително освобождаване на Световната продоволствена програма от ограничения на износа.

               8.Конкуренция при износа в селското стопанство.

               9.Достъп до пазара в селското стопанство.

               10.Специален надзорен механизъм (СНМ) в селското стопанство.

               11.Преглед на Меморандума за разбирателство относно разпоредбите за управление на тарифните квоти за селскостопанските продукти („Решението от Бали за тарифните квоти“).

               12.Памук.

               13.Най-слаборазвитите държави (НСРД) и специалното и диференцирано третиране (СДТ).

               14.Уведомления.

               15.Свързани с търговията опасения.

               2.Контекст на предложението

               2.1.Споразумение за създаване на Световната търговска организация („Споразумението за СТО“)

               Споразумението за създаване на Световната търговска организация („Споразумението за СТО“) има за цел да постигне целите, посочени в неговия преамбюл. Споразумението влезе в сила на 1 януари 1995 г.

               Европейският съюз (ЕС) е страна по споразумението
                  1
               . Всички 27 държави — членки на ЕС, също са страни по споразумението. СТО може да взема решения в съответствие с процедурите, предвидени в Споразумението за СТО.

               2.2.Министерска конференция на Световната търговска организация

               Министерската конференция е най-висшият орган на СТО за вземане на решения и заседава най-малко веднъж на всеки две години. На практика решенията се вземат с консенсус.

               Следващото заседание на Министерската конференция ще се проведе в Женева, Швейцария (30 ноември—3 декември 2021 г.).

               2.3.Предвидени актове в рамките на Министерската конференция на СТО

               Очаква се на 3 декември 12-ата Министерска конференция на СТО ( „12-ата МК“) да приеме няколко решения в следните области:

               1.Субсидии за сектора на рибарството.

               2.Търговия и здравеопазване.

               3.Мерки, свързани с интелектуалната собственост, както е предвидено в Споразумението ТРИПС, в контекста на пандемията от COVID-19 и други пандемии.

               4.Подобряване на прозрачността в селското стопанство.

               5.Вътрешна подкрепа в селското стопанство.

               6.Публични резерви за целите на продоволствената сигурност:

               7.Ограничения на износа в селското стопанство, включително освобождаване на Световната продоволствена програма от ограничения на износа.

               8.Конкуренция при износа в селското стопанство.

               9.Достъп до пазара в селското стопанство.

               10.Специален надзорен механизъм (СНМ) в селското стопанство.

               11.Преглед на Решението от Бали за тарифните квоти.

               12.Памук.

               13.НСРД и СДТ.

               14.Уведомления.

               15.Свързани с търговията опасения.

               3.Позиция, която трябва да се заеме от името на Съюза

               Целта на настоящото предложение е да се даде възможност на ЕС да се присъедини към евентуален консенсус в СТО по отношение на приемането на предвидените актове от Министерската конференция.

               Въпреки че все още не е ясно дали и до каква степен членовете на СТО ще успеят да постигнат консенсус, позицията на ЕС в рамките на 12-ата МК трябва да бъде предварително установена от Съвета в съответствие с член 218, параграф 9 от ДФЕС
                  2
               .

               Следва да се отбележи, че позицията на ЕС в подкрепа на удължаването на срока на мораториума върху митата при предаване по електронен път и удължаването на срока на мораториума върху жалбите от видовете, предвидени в член XXIII, параграф 1, букви б) и в) от Общото споразумение за митата и търговията от 1994 г. (жалби при липса на нарушение и при друга ситуация), няма да бъде включена в настоящото предложение, тъй като в Решение (ЕС) 2015/2236 на Съвета от 27 ноември 2015 г. се предвижда, че това може да бъде направено в неопределен срок.

               Настоящото предложение обхваща следните въпроси, по които могат да се вземат решения:

               ·Субсидии за сектора на рибарството: Постигането на многостранно споразумение относно правилата за премахване на някои субсидии за сектора на рибарството е предвидено в цел за устойчиво развитие № 14, подцел 6 („ЦУР 14.6“) на ООН, договорена от държавните глави през 2015 г., и в Решението на министрите на държавите от СТО от 13 декември 2017 г. (WT/MIN(17)/64). В ход са преговори и ЕС следва да подкрепи постигането на съгласуван резултат.

               ·Търговия и здравеопазване: Обсъжданията по въпросите на търговията и здравеопазването започнаха през 2020 г. с предложение от 13 държави със сходни възгледи („Отавската група“) в СТО (WTO/GC/223) от 24 ноември 2020 г., целящо да се постигне съгласие по инициатива „Търговия и здравеопазване“ в отговор на настоящата и бъдещи пандемии. ЕС е сред първоначалните вносители на инициативата, в която са предложени редица действия, свързани по-специално с ограниченията на износа, мерките за улесняване на търговията и повишената прозрачност. В предложението също така се насърчава СТО да си сътрудничи по-тясно с други международни организации в работата, свързана с готовността за действие при кризи. С течение на времето броят на съвносителите нарасна на 26. На 15 юли 2021 г. в СТО беше внесено преработено предложение за проект на декларация на Общия съвет (WT/GC/W/823) във връзка с мерките на търговската политика в отговор на пандемията от COVID-19 и за повишаване на устойчивостта срещу бъдещи пандемии. ЕС следва да подкрепи възможния резултат в тази област по отношение на ограниченията на износа, мерките за улесняване на търговията, повишената прозрачност и други елементи, включени в последното предложение за проект на декларация на Общия съвет. Това може да включва и работна програма на СТО за работата след 12-ата МК, чиято цел би била да се повиши устойчивостта на членовете на СТО срещу бъдещи пандемии.

               ·Мерки, свързани с интелектуалната собственост, както е предвидено в Споразумението ТРИПС, в контекста на пандемията от COVID-19 и други пандемии: Тези преговори са част от текущите обсъждания в рамките на СТО относно начините, по които търговската система може да подобри глобалния достъп до ваксини и терапевтични средства срещу COVID-19. На 21 май 2021 г. редица членове на СТО представиха на Съвета на СТО по ТРИПС съобщение с преработено предложение за освобождаване от някои разпоредби на Споразумението ТРИПС с цел предотвратяване, ограничаване и лечение на COVID-19 (IP/C/W/669/Rev.1). На 4 юни 2021 г. ЕС представи на Общия съвет на СТО съобщение „Спешни мерки на търговската политика в отговор на кризата, предизвикана от COVID-19“ (WT/GC/231) и на Съвета на СТО по ТРИПС — съобщение „Спешни мерки на търговската политика в отговор на кризата, предизвикана от COVID-19: интелектуална собственост“ (IP/C/W/680). На 18 юни 2021 г. ЕС представи на Съвета на СТО по ТРИПС съобщение с проект на декларация относно Споразумението ТРИПС и общественото здраве в условията на пандемия (IP/C/W/681). Проектът на декларация има за цел да изясни или улесни използването на системата за задължително лицензиране, предвидена в Споразумението ТРИПС, за да може тя да функционира възможно най-ефективно в условията на пандемия. Като се има предвид значението на този въпрос, ЕС следва да подкрепи постигането на резултат в съответствие с посочените по-горе съобщения на ЕС. Същевременно позицията, която трябва да се заеме от името на ЕС, следва да бъде достатъчно гъвкава, за да бъде отчетен динамичният характер на основания на текстове текущ процес, включително по отношение на инструмента, използван от Министерската конференция. По-специално ЕС следва да остане отворен за приемане на други елементи, насочени към подобряване или опростяване на използването на съществуващите възможности за гъвкавост, предвидени в Споразумението ТРИПС, в контекста на пандемията от COVID-19, други пандемии или други свързани с общественото здраве обстоятелства от изключителна спешност, които елементи могат да предложат други членове на СТО.

               ·Подобряване на прозрачността в селското стопанство: ЕС е твърдо убеден, че неговото предложение (JOB/AG/213) за решение на министрите за подобряване на прозрачността в селското стопанство, внесено съвместно с Канада, Япония и Съединените щати, би могло да послужи като основа за решение в рамките на 12-ата МК. Предложението включва идеи за повсеместно подобряване на прозрачността в селското стопанство. Това е важна инициатива за 12-ата МК, като се има предвид, че в резултат на пандемията по-голямата прозрачност и предвидимостта на подкрепата за селското стопанство и търговията отново придобиха важност. Тази инициатива би могла да представлява надежден елемент от програмата за продоволствената сигурност, посочена от генералния директор на СТО като приоритет за 12-ата МК.

               ·Вътрешна подкрепа в селското стопанство: Преговорите относно вътрешната подкрепа, нарушаваща търговията, са предвидени в член 20 от Споразумението на СТО за селското стопанство и са част от мандата на Програмата за развитие от Доха, определен в Министерската декларация от Доха от 14 ноември 2001 г. (WT/MIN(01)/DEC/1). Като се имат предвид различията в позициите в хода на преговорите, ЕС вижда като възможен резултат работна програма за периода след 12-ата МК за реформа на вътрешната подкрепа, нарушаваща търговията.

               ·Публични резерви за целите на продоволствената сигурност: Преговорите имат за цел да се договори „трайно решение“, с което да се изпълни целта, определена в Решението на министрите от Бали от 7 декември 2013 г. относно публичните резерви за целите на продоволствената сигурност (WT/MIN(13)/38-WT/L/913), както се тълкува в последващото Решение на Общия съвет от 27 ноември 2014 г. (WT/L/939). Тази цел беше повторена в Решението на министрите от Найроби от 19 декември 2015 г. (WT/MIN(15)/44-WT/L/979). Въпросът може да бъде част от работната програма относно вътрешната подкрепа.

               ·Ограничения на износа в селското стопанство: Преговорите относно ограниченията на износа в селското стопанство, включително освобождаването на Световната продоволствена програма от ограничения на износа, показаха, че голяма част от членовете на СТО подкрепят ангажимента да не се налагат такива ограничения върху покупките за хуманитарни цели. Като се има предвид значението на въпроса, ЕС следва да продължи да подкрепя предложението за решение на министрите по този въпрос, което би могло да представлява важен елемент от пакета за продоволствената сигурност в рамките на 12-ата МК. ЕС следва да подкрепи постигането на съгласуван резултат.

               ·Конкуренция при износа в селското стопанство: Въпреки че считаме, че е необходимо да се изискват подобрения както по отношение на прозрачността, така и на правилата в областта на конкуренцията при износа, реалността на преговорите показва, че интересът е ограничен. Съществува обаче известна вероятност на 12-ата МК да се постигне напредък по отношение на подобренията на прозрачността. ЕС включи няколко идеи в това отношение в съвместно внесеното си предложение (JOB/AG/213) за решение на министрите за подобряване на прозрачността в селското стопанство. Също така в областта на конкуренцията при износа, на всеки три години в рамките на редовните заседания на Комитета по селско стопанство се извършва преглед на разпоредбите на Решението от Найроби относно конкуренцията при износа (WT/MIN(15/45), както е предвидено в параграф 5 от това решение. Целта е да се направи преглед на правилата, съдържащи се в решението. Постигнато беше съгласие прегледът да се отложи за следващото заседание на Комитета по селско стопанство, което ще се състои през март 2022 г. За такова съгласие може да е необходимо решение на министерско равнище в рамките на 12-ата МК. ЕС подкрепя това отлагане.

               ·Достъп до пазара в селското стопанство: Обсъжданията относно преговорите за достъпа до пазара в селското стопанство показаха, че няма интерес или реалистична възможност за скорошно възобновяване на преговорите за намаляване на митата в СТО. Въпреки това някои от членовете на СТО направиха предложения, чиято цел е започване на преговори след 12-ата МК, както и предложение в областта на опростяването на митата, което включва изчисленията на адвалорните еквиваленти. ЕС разглежда елементите, свързани с прозрачността, като единствен възможен резултат по отношение на достъпа до пазара. Това следва да включва предложението (JOB/AG/212) на Австралия, Бразилия, Канада и Украйна относно прозрачността при прилаганите тарифни промени и третирането на стоките на път, което ЕС подкрепя. ЕС следва да подкрепи постигането на съгласуван резултат.

               ·Специален надзорен механизъм (СНМ) в селското стопанство: Като се имат предвид различията в позициите и липсата на ангажираност на членовете на СТО, не се очаква постигането на резултати на 12-ата МК. Въпреки това ЕС има интерес да осигури СНМ да се договаря не като самостоятелен елемент, а като част от по-широките преговори за достъп до пазара.

               ·Преглед на Решението от Бали за тарифните квоти: Обсъжданията във връзка с прегледа на Меморандума за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN(13)/39, WT/L/914), следва да постигнат резултат до 31 декември 2021 г. Настоящият неравномерен обхват на решението за освобождаване на САЩ и развиващите се държави от механизма, приложим при недостатъчно използване на квотите, не е приемлив. Като се има предвид, че обсъжданията се провеждат в рамките на редовните заседания на Комитета по селско стопанство, е възможно да се обмисли постигането на резултати на равнище Общ съвет вместо резултати на министерско равнище. ЕС следва да подкрепи постигането на съгласуван резултат.

               ·Памук: Като се имат предвид различията на позициите в преговорите, най-вероятният резултат от 12-ата МК биха били някои подобрения по отношение на прозрачността. ЕС включи идея относно прозрачността в областта на памука в съвместно внесеното предложение (JOB/AG/213) за решение на министрите за подобряване на прозрачността в селското стопанство.

               ·НСРД и СДТ: Преговорите по разпоредбите за СДТ са част от Програмата за развитие от Доха и при възможен резултат от 12-ата МК може да се изяснят съществуващите разпоредби или да се предостави допълнително СДТ за групата на НСРД и евентуално за други уязвими членове на СТО. Като се има предвид значението на въпроса, ЕС следва да подкрепи постигането на съгласуван резултат.

               ·Уведомления: С оглед на необходимостта от подобряване на прозрачността и спазването на съществуващите изисквания за уведомяване, ЕС представи предложение за решение на Общия съвет относно процедурите за повишаване на прозрачността и подобряване на съответствието с изискванията за уведомяване съгласно споразуменията на СТО (JOB/GC/204/Rev.7). В ход са преговори и ЕС следва да подкрепи постигането на съгласуван резултат.

               ·Свързани с търговията опасения: С цел да се повиши ефективността на работата на редовните съвети и комитети на СТО, по-специално по отношение на разглеждането на свързаните с търговията опасения, ЕС представи на СТО предложение за решение на Общия съвет относно процедурните насоки за съветите и комитетите на СТО, разглеждащи свързаните с търговията опасения (WT/GC/W/777/Rev.6). В ход са преговори и ЕС следва да подкрепи постигането на съгласуван резултат.

               Тъй като понастоящем се водят преговори по всички посочени по-горе елементи, Комисията очаква Съветът да вземе своето решение за позицията на ЕС относно резултата от преговорите, след като ситуацията по отношение на съответните текстове се изясни по време на самата Министерска конференция.

               Инициативата е напълно съвместима със съществуващите разпоредби в тази област на политиката. Подобни решения са изготвяни за предишни министерски конференции на СТО, последната от които е 11-ата Министерска конференция на СТО през 2017 г.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  3
               .

               4.1.2.Приложение в конкретния случай

               Министерската конференция на СТО е орган, създаден със споразумение, а именно Споразумението за СТО, което съгласно член IV, параграф 1 от Споразумението за СТО има правомощията да взема решения относно всички въпроси по многостранните търговски споразумения, включително решения с правно действие.

               Предвидените актове, посочени по-горе, представляват актове с правно действие, тъй като те могат да окажат въздействие върху правата и задълженията на Съюза.

               Предвидените актове не допълват, нито изменят институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидените актове са свързани с общата търговска политика, тъй като в нейния обхват попадат предвидените евентуални решения по въпроси от Програмата за развитие от Доха.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               2021/0350 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на 12-ата Министерска конференция на Световната търговска организация

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Маракешкото споразумение за създаване на Световната търговска организация („Споразумението за СТО“) беше сключено от Съюза с Решение 94/800/ЕО на Съвета от 22 декември 1994 г.
                  4
                и влезе в сила на 1 януари 1995 г.

               (2)Съгласно член IV, параграф 1 и член IX, параграф 1 от Споразумението за СТО Министерската конференция на Световната търговска организация („СТО“) може да приема решения с консенсус.

               (3)По време на 12-ото си заседание от 30 ноември до 3 декември 2021 г. Министерската конференция на СТО може да приеме решения относно субсидиите за сектора на рибарството; търговията и здравеопазването; мерките, свързани с интелектуалната собственост, както е предвидено в Споразумението ТРИПС, в контекста на пандемията от COVID-19 и други пандемии; подобренията на прозрачността в селското стопанство; вътрешната подкрепа в селското стопанство; публичните резерви за целите на продоволствената сигурност; ограниченията върху износа в селското стопанство, включително освобождаването на Световната продоволствена програма от ограничения върху износа; конкуренцията при износа в селското стопанство; достъпа до пазара в селското стопанство; специалния надзорен механизъм (СНМ) в селското стопанство; прегледа на Решението от Бали за тарифните квоти; памука; НСРД и СДТ; уведомленията и свързаните с търговията опасения.

               (4)Тъй като решенията са обвързващи за Съюза, е целесъобразно да се установи позицията, която трябва да се заеме от негово име в рамките на Министерската конференция на СТО.

               (5)Преговорите относно субсидиите за сектора на рибарството са част от Програмата за развитие от Доха и бяха определени като приоритет в цел за устойчиво развитие № 14, подцел 6 („ЦУР 14.6“) на ООН, договорена от държавните глави през 2015 г., и в Решението на министрите на държавите от СТО от 13 декември 2017 г. (WT/MIN(17)/64). Предвид значението на въпроса за търговията и устойчивото развитие, както и факта, че Съюзът е сред вносителите на предложението, той следва да подкрепи постигането на съгласуван резултат.

               (6)Обсъжданията по въпросите на търговията и здравеопазването започнаха през 2020 г. с предложение от 13 държави със сходни възгледи (т.нар. „Отавска група“) в СТО (WТО/GC/223) от 24 ноември 2020 г., целящо да се постигне съгласие по инициатива „Търговия и здравеопазване“ в отговор на настоящата и бъдещи пандемии. ЕС е сред първоначалните вносители на инициативата. На 15 юли 2021 г. в СТО беше внесено преработено предложение за проект на декларация на Общия съвет (WT/GC/W/823) във връзка с мерките на търговската политика в отговор на пандемията от COVID-19 и за повишаване на устойчивостта срещу бъдещи пандемии. Като се има предвид значението на въпроса, Съюзът следва да подкрепи постигането на резултат в тази област.

               (7)Преговорите по мерки, свързани с интелектуалната собственост, както е предвидено в Споразумението ТРИПС, в условията на пандемия, включително пандемията от COVID-19, са част от текущите обсъждания в рамките на СТО относно начините, по които търговската система може да подобри глобалния достъп до ваксини и терапевтични средства срещу COVID-19. На 21 май 2021 г. редица членове на СТО представиха на Съвета на СТО по ТРИПС съобщение с преработено предложение за освобождаване от някои разпоредби на Споразумението ТРИПС с цел предотвратяване, ограничаване и лечение на COVID-19 (IP/C/W/669/Rev.1). На 4 юни 2021 г. Съюзът представи на Общия съвет на СТО съобщение „Спешни мерки на търговската политика в отговор на кризата, предизвикана от COVID-19“ (WT/GC/231) и на Съвета на СТО по ТРИПС — съобщение „Спешни мерки на търговската политика в отговор на кризата, предизвикана от COVID-19: интелектуална собственост“ (IP/C/W/680). На 18 юни 2021 г. ЕС представи на Съвета на СТО по ТРИПС съобщение с проект на декларация относно Споразумението ТРИПС и общественото здраве в условията на пандемия (IP/C/W/681), който има за цел да се изясни или улесни използването на системата за задължително лицензиране, предвидена в Споразумението ТРИПС, за да може тя да функционира възможно най-ефективно в условията на пандемия. Като се има предвид значението на този въпрос, Съюзът следва да подкрепи постигането на резултат в съответствие с посочените по-горе съобщения на ЕС. Същевременно позицията, която трябва да се заеме от името на ЕС, следва да бъде достатъчно гъвкава, за да бъде отчетен динамичният характер на основания на текстове текущ процес, включително по отношение на инструмента, използван от Министерската конференция. По-специално ЕС следва да остане отворен за приемане на други елементи, насочени към подобряване или опростяване на използването на съществуващите възможности за гъвкавост, предвидени в Споразумението ТРИПС, в контекста на пандемията от COVID-19, други пандемии или други свързани с общественото здраве обстоятелства от изключителна спешност, които елементи могат да предложат други членове на СТО.

               (8)По време на пандемията от COVID-19 отново бе обърнато внимание на преговорите за подобряване на прозрачността в селското стопанство като междусекторен въпрос, тъй като прозрачността допринася за запазването на отворени търговски потоци. Прозрачността е съществен елемент от задълженията за мониторинг съгласно Споразумението за селското стопанство, за предоставяне на необходимата за преговорите информация и за гарантиране на справедливи, ефективни и устойчиви селскостопански пазари и търговия. Като се има предвид значението на въпроса, Съюзът заедно с Канада, Япония и Съединените щати направи предложение за решение на министрите за подобряване на прозрачността в селското стопанство (JOB/AG/213) и по тази причина Съюзът следва да подкрепи постигането на съгласуван резултат.

               (9)Преговорите относно вътрешната подкрепа, нарушаваща търговията, са предвидени в член 20 от Споразумението на СТО за селското стопанство и са част от мандата на Програмата за развитие от Доха, определен в Министерската декларация от Доха от 14 ноември 2001 г. (WT/MIN(01)/DEC/1). Като се имат предвид различията в позициите в хода на преговорите, ЕС вижда като възможен резултат работна програма за периода след 12-ата МК за реформа на вътрешната подкрепа, нарушаваща търговията. Като се има предвид значението на въпроса, Съюзът следва да подкрепи постигането на съгласуван резултат.

               (10)Преговорите имат за цел да се договори „трайно решение“, с което да се изпълни целта, определена в Решението на министрите от Бали от 7 декември 2013 г. относно публичните резерви за целите на продоволствената сигурност (WT/MIN(13)/38-WT/L/913), както се тълкува в последващото Решение на Общия съвет от 27 ноември 2014 г. (WT/L/939). Тази цел беше повторена в Решението на министрите от Найроби от 19 декември 2015 г. (WT/MIN(15)/44-WT/L/979). Като се има предвид значението на въпроса, Съюзът следва да подкрепи постигането на съгласуван резултат. Въпросът може да бъде част от работната програма относно вътрешната подкрепа.

               (11)Преговорите относно ограниченията на износа в селското стопанство, включително освобождаването на Световната продоволствена програма от ограничения на износа, показаха, че голяма част от членовете на СТО подкрепят ангажимента да не се налагат такива ограничения върху покупките за хуманитарни цели. Предвид предложението за решение на министрите по този въпрос, както и факта, че това е важен елемент от пакета за продоволствената сигурност в рамките на 12-ата МК, Съюзът следва да подкрепи постигането на съгласуван резултат.

               (12)В рамките на редовните заседания на Комитета по селско стопанство, както е предвидено в параграф 5 от посоченото решение, на всеки три години се извършва преглед на правилата, съдържащи се в Решението от Найроби относно конкуренцията при износа (WT/MIN(15/45). Постигнато беше съгласие прегледът да се отложи за следващото заседание на Комитета по селско стопанство, което ще се състои през март 2022 г. За такова съгласие може да е необходимо решение на министерско равнище в рамките на 12-ата МК. ЕС подкрепя това отлагане. Освен това при обсъжданията членовете показаха известен интерес за подобряване на прозрачността в конкуренцията при износа. ЕС включи няколко идеи в това отношение в съвместно внесеното си предложение (JOB/AG/213) за решение на министрите за подобряване на прозрачността в селското стопанство. Като се има предвид, че Съюзът е един от вносителите, той следва да подкрепи постигането на съгласуван резултат.

               (13)Обсъжданията относно преговорите за достъпа до пазара в селското стопанство показаха, че няма интерес или реалистична възможност за скорошно възобновяване на преговорите за намаляване на митата в СТО. Въпреки това някои от членовете на СТО направиха предложения, чиято цел е започване на преговори след 12-ата МК, както и предложение в областта на опростяването на митата, което включва изчисленията на адвалорните еквиваленти. ЕС разглежда елементите, свързани с прозрачността, като единствен възможен резултат по отношение на достъпа до пазара. Това следва да включва предложението (JOB/AG/212) на Австралия, Бразилия, Канада и Украйна относно прозрачността при прилаганите тарифни промени и третирането на стоките на път, което ЕС подкрепя. Съюзът следва да подкрепи постигането на съгласуван резултат.

               (14)Обсъжданията относно специалния надзорен механизъм (СНМ) в селското стопанство продължиха съгласно представените предложения и Решението на министрите от Найроби (WT/MIN(15)/43 – WT/L/978). Като се имат предвид различията в позициите и липсата на ангажираност на членовете на СТО, не се очаква постигането на резултати на 12-ата МК. Въпреки това ЕС има интерес да осигури СНМ да не се договаря като самостоятелен елемент. Поради това Съюзът следва да подкрепи постигането на резултат по отношение на ЕНМ само ако той е част от по-широките преговори за достъп до пазара.

               (15)Обсъжданията във връзка с прегледа на Меморандума за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN(13)/39, WT/L/914), следва да постигнат резултат до 31 декември 2021 г. Настоящият неравномерен обхват на решението за освобождаване на САЩ и развиващите се държави от механизма, приложим при недостатъчно използване на квотите, не е приемлив. Като се има предвид, че обсъжданията се провеждат в рамките на редовните заседания на Комитета по селско стопанство, е възможно да се обмисли постигането на резултати на равнище Общ съвет вместо резултати на министерско равнище. Съюзът следва да подкрепи постигането на съгласуван резултат.

               (16)Обсъжданията относно памука продължиха в рамката, определена в параграфи 5, 6 и 7 от Решението на министрите от Бали относно памука (WT/MIN(13)/41 – WT/L/916) и в параграф 14 от Решението на министрите от Найроби относно памука (WT/MIN(15)/46 – WT/L/981). Като се имат предвид различията на позициите в преговорите, най-вероятният резултат от 12-ата МК биха били някои подобрения по отношение на прозрачността. Съюзът следва да подкрепи постигането на съгласуван резултат.

               (17)Преговорите относно разпоредбите за специално и диференцирано третиране са част от Програмата за развитие от Доха и при възможен резултат от 12-ата МК може да се изяснят съществуващите разпоредби или да се предостави допълнително СДТ за групата на НСРД и евентуално за други уязвими членове на СТО. Като се има предвид значението на въпроса, Съюзът следва да подкрепи постигането на съгласуван резултат.

               (18)В Общия съвет обсъжданията относно уведомленията продължават, що се отнася до предложенията за решение на Общия съвет относно процедурите за повишаване на прозрачността и подобряване на съответствието с изискванията за уведомяване съгласно споразуменията на СТО (JOB/GC/204/Rev.7). Като се има предвид значението на подобряването на прозрачността и съответствието със съществуващите изисквания за уведомяване, както и ролята на Съюза като един от вносителите на предложението, Съюзът следва да подкрепи постигането на съгласуван резултат в тази област.

               (19)В Общия съвет обсъжданията относно свързаните с търговията опасения продължават, що се отнася до решението относно процедурните насоки за съветите и комитетите на СТО, разглеждащи свързаните с търговията опасения (WT/GC/W/777/Rev.6). Като се има предвид, че е важно да се повиши ефективността на работата на редовните съвети и комитети на СТО, по-специално по отношение на разглеждането на свързаните с търговията опасения, и ролята на Съюза като един от вносителите на предложението, Съюзът следва да подкрепи постигането на съгласуван резултат в тази област,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза по време на 12-ото заседание на Министерската конференция на СТО, е:

               Да се присъедини към консенсуса, постигнат между членовете на СТО, с оглед приемането на решения относно субсидиите за сектора на рибарството; търговията и здравеопазването; мерките, свързани с интелектуалната собственост, както е предвидено в Споразумението ТРИПС, в контекста на пандемията от COVID-19 и други пандемии; подобренията на прозрачността в селското стопанство; вътрешната подкрепа в селското стопанство; публичните резерви за целите на продоволствената сигурност; ограниченията върху износа в селското стопанство, включително освобождаването на Световната продоволствена програма от ограничения върху износа; конкуренцията при износа в селското стопанство; достъпа до пазара в селското стопанство; специалния надзорен механизъм (СНМ) в селското стопанство; прегледа на Решението от Бали за тарифните квоти
                  5
               ; памука; НСРД и СДТ; уведомленията и свързаните с търговията опасения.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение
                  94/800/ЕО
                   на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).

                     (2)

                        Ако, противно на сегашните очаквания, консенсусът бъде формално уреден в международно споразумение, изменящо Споразумението за СТО, или в многостранно международно споразумение между някои от членовете на СТО, Комисията ще направи необходимите предложения в съответствие с член 218, параграф 6 от ДФЕС след приемането на текстовете и предоставянето им за приемане в рамките на 12-ата МК или от съответните членове на СТО по време на 12-ата МК.

                     (3)

                        Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, точки 61—64.

                     (4)

                        ОВ L 336, 23.12.1994 г., стр. 1.

                     (5)

                        Като се има предвид член IV, параграф 2, второ изречение от Споразумението за СТО, това включва постигането на евентуален консенсус между членовете на СТО за приемането на решение относно прегледа на Меморандума за разбирателство относно разпоредбите за управление на тарифните квоти за селскостопанските продукти, определени в член 2 от Споразумението за селското стопанство (WT/MIN(13)/39, WT/L/914) (Решението от Бали за тарифните квоти) на заседание на Общия съвет.


               ЕВРОПЕЙСКА КОМИСИЯ
            Брюксел, 4.11.2021
            COM(2021) 673 final
            2021/0351(NLE)

            Предложение за
            РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 32 към Споразумението за ЕИП относно финансовите процедури по прилагане на член 82
            (текст от значение за ЕИП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която да бъде заета от името на Европейския съюз в рамките на Съвместния комитет на ЕИП във връзка с изменението на Протокол 32 към Споразумението между Европейската общност и Европейското икономическо пространство („Споразумението за ЕИП“) относно финансовите процедури по прилагане на член 82 от Споразумението за ЕИП. С него се изменят правилата, приложими за участието на членуващите в ЕИП държави от ЕАСТ (Норвегия, Исландия и Лихтенщайн) в програмите на Съюза, за да се вземат предвид особеностите на многогодишната финансова рамка за периода 2021—2027 г. по отношение на въздействието на оттеглянето на Обединеното кралство от Европейския съюз върху финансовата вноска на членуващите в ЕИП държави от ЕАСТ в бюджета на ЕС.

               2.Контекст на предложението

               2.1.Споразумението за ЕИП

               Споразумението за ЕИП има за цел да се насърчи постоянното и балансирано укрепване на търговските и икономическите отношения между Европейския съюз, Исландия, Лихтенщайн и Норвегия при равни условия на конкуренция и спазването на едни и същи правила с оглед на създаването на хомогенно Европейско икономическо пространство, наричано по-долу „ЕИП“. Споразумението за ЕИП гарантира равни права и задължения в рамките на вътрешния пазар за гражданите и икономическите оператори в ЕИП. В него се предвижда въвеждане на законодателството на ЕС, обхващащо четирите свободи — свободното движение на стоки, услуги, хора и капитали — в 30-те държави от ЕИП. Освен това Споразумението за ЕИП обхваща сътрудничеството в други важни области, като научноизследователската и развойната дейност, образованието, социалната политика, околната среда, защитата на потребителите, туризма и културата, наричани заедно „съпътстващи и хоризонтални“ политики.

               В член 82 от Споразумението за ЕИП се определят правилата, които следва да се прилагат за финансовото участие на членуващите в ЕИП държави от ЕАСТ, когато участват в програмите на Съюза. В Протокол 32 към Споразумението за ЕИП допълнително се определят правилата, които следва да се прилагат по отношение на финансовите процедури по изпълнението на член 82.

               2.2.Съвместен комитет на ЕИП

               Съвместният комитет на ЕИП е създаден с член 92 от Споразумението за ЕИП. Съвместният комитет на ЕИП се състои от представители на договарящите се страни и може да взема решения по взаимно съгласие между Съюза, от една страна, и членуващите в ЕИП държави от ЕАСТ, които се произнасят с един глас, от друга страна.

               Отговорността на Съвместния комитет е да гарантира ефективното изпълнение и действие на споразумението. За тази цел той осъществява обмен на мнения и информация и взема решения в случаите, предвидени в Споразумението за ЕИП и отнасящи се до протоколите към него. За тази цел, въз основа на член 98 от Споразумението, Протокол 32 може да бъде изменен с решение на Съвместния комитет на ЕИП в съответствие с член 93, параграф 2, членове 99, 100, 102 и 103 от Споразумението за ЕИП.

               За да се гарантират правната сигурност и хомогенността на ЕИП, Съвместният комитет на ЕИП следва да вземе решение относно изменения на приложенията и протоколите, за да се вземе предвид развитието на законодателството на Съюза. Тези изменения следва да се прилагат едновременно с измененията, въведени в законодателството на Съюза, и при надлежно зачитане на вътрешните процедури на договарящите се страни.

               2.3.Предвиденият акт на Съвместния комитет на ЕИП

               Съвместният комитет на ЕИП трябва да приеме изменения на Протокол 32 към Споразумението за ЕИП („предвидения акт“).

               Целта на предвидения акт е да се определят подробни условия за участието на членуващите в ЕИП държави от ЕАСТ в програмите на ЕС, за да се включат необходимите изменения, произтичащи от приемането на новата многогодишна финансова рамка, както и бюджетните последици от оттеглянето на Обединеното кралство от Съюза.

               Предвиденият акт има за цел включването на пет параграфа в Протокол 32 към Споразумението за ЕИП:

               член 1 следва да се допълни, за да включва следните разпоредби:

               ·разпоредба относно финансовото участие на членуващите в ЕИП държави от ЕАСТ в бюджетните кредити, вписани в бюджета на ЕС за плащания по редове за приключване след оттеглянето на Обединеното кралство от Съюза. Редовете за приключване включват изключително плащания по поети задължения, подписани по МФР за периода 2014—2020 г., за които Обединеното кралство ще продължи да плаща своя дял до изплащането на всички поети задължения. В Споразумението за ЕИП не се прави разлика между редовете за приключване и новите редове на програмите на ЕС, което би довело до това членуващите в ЕИП държави от ЕАСТ да внасят по-голяма вноска в бюджета на ЕС от необходимото. Следва да се припомни, че в случаите на предишни разширявания се прилагаше механизъм за обратно начисляване, което доведе до това членуващите в ЕИП държави от ЕАСТ да плащат по-малка сума от необходимото в бюджета на ЕС. Следователно, след като Протокол 32 бъде изменен, в случай на разширяване на ЕС този механизъм вече няма да се прилага и това ще доведе до по-висок фактор на пропорционалност за редовете за приключване;

               ·разпоредба относно включването на бюджетните кредити за Next Generation EU (NGEU) в изчисляването на вноската на членуващите в ЕИП държави от ЕАСТ за финансирането на програмата „Хоризонт Европа“ и Механизма за гражданска защита на Съюза, за да се отрази увеличеният бюджет на тези програми;

               ·две допълнителни разпоредби, поясняващи как ще се изчисляват вноските на членуващите в ЕИП държави от ЕАСТ в случай на разширяване на ЕС или оттегляне на държава членка от Съюза.

               Следва да се добави нов член 8, за да се разгледат финансовите процедури във връзка с вноските на членуващите в ЕИП държави от ЕАСТ по отношение на бюджетните гаранции. Спецификата на бюджетните гаранции не позволява включването на финансовото участие на членуващите в ЕИП държави от ЕАСТ в стандартната процедура, използвана за всички други програми на ЕС. Вместо това тази вноска за бюджетни гаранции ще бъде определена в специални споразумения за финансово участие.

               Предвиденият акт ще стане обвързващ за страните в съответствие с член 104 от Споразумението, който предвижда, че „[с]лед влизането в сила на решенията, взети от Съвместния комитет на ЕИП в случаите, предвидени в настоящото споразумение, освен ако в тези решения не е предвидено друго, те стават задължителни за договарящите се страни, които вземат необходимите мерки, за да се осигури тяхното изготвяне и прилагане“. Освен това, в съответствие с член 119 от Споразумението, „приложенията и актовете, посочени в тях, адаптирани за целите на настоящото споразумение, както и протоколите, представляват неразделна част от настоящото споразумение“.

               Съгласно член 103 от споразумението „[а]ко при изтичането на шестмесечния период след решението на Съвместния комитет на ЕИП такова информиране не е извършено, решението на Съвместния комитет на ЕИП се прилага временно, в очакване на изпълнението на конституционните процедури, освен ако някоя от договарящите се страни не нотифицира останалите, че подобно временно прилагане не може да се извърши. В последния случай или ако някоя от договарящите се страни информира за нератифицирането на дадено решение на Съвместния комитет на ЕИП, преустановяването, предвидено в член 102, параграф 5, влиза в сила един месец след датата на това нотифициране, но в никакъв случай преди датата, на която съответният акт на Общността е започнал да се прилага в рамките на Общността“.

               3.Позиция, която да бъде заета от името на Съюза

               Комисията представя проекта на решение на Съвместния комитет на ЕИП пред Съвета, който да го приеме като позиция на Съюза. Комисията се надява да има възможност да го представи пред Съвместния комитет на ЕИП възможно най-скоро.

               Съдържанието и естеството на проекта на приложеното решение на Съвместния комитет на ЕИП надхвърлят това, което може да се счита за чисто технически адаптации по смисъла на Регламент № 2894/94 на Съвета. Поради това позицията на Съюза следва да бъде определена от Съвета.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат задължителен характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният комитет на ЕИП е орган, създаден със споразумение, а именно Споразумението за ЕИП. Актът, който Съвместният комитет на ЕИП има за задача да приеме, представлява акт с правно действие. Предвиденият акт ще бъде задължителен по силата на международното право в съответствие с членове 103 и 104 от Споразумението за ЕИП.

               Предвиденият акт не допълва, нито изменя институционалната рамка на Споразумението. Поради това процесуалноправното основание за предложеното решение е член 218, параграф 9 от ДФЕС във връзка с член 1, параграф 3 от Регламент (ЕО) № 2894/94 на Съвета относно условията за прилагане на Споразумението за Европейското икономическо пространство.

               4.2.Материалноправно основание

               4.2.1.Принципи

               Материалноправното основание за решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на това, което се изисква от основната или преобладаващата цел или част.

               По отношение на предвиден акт, който преследва едновременно няколко цели или се състои от няколко части, които са неразривно свързани, без никоя от тях да е акцесорна по отношение на другите, материалноправното основание за решение съгласно член 218, параграф 9 от ДФЕС ще трябва, по изключение, да включва съответните различни правни основания.

               4.2.2.Приложение в конкретния случай

               Предвиденият акт преследва цели и се състои от части, отнасящи се до областта на финансовите правила и финансовата помощ. Тези елементи на предвидения акт са неразривно свързани, без никой от тях да е акцесорен по отношение на другия.

               Поради това материалноправното основание за предложеното решение включва следните разпоредби: Договора за функционирането на Европейския съюз, и по-специално член 122 и член 322, параграф 1 от него.

               4.3.Заключение

               Правното основание на предложеното решение следва да бъде член 122 и член 322, параграф 1 от ДФЕС, във връзка с член 218, параграф 9 от ДФЕС и член 1, параграф 3 от Регламент № 2894/94 на Съвета относно условията за прилагане на Споразумението за Европейското икономическо пространство.

               5.Отражение върху бюджета

               С предвидения акт се изменя изчисляването на размера на целевите приходи от членуващите в ЕИП държави от ЕАСТ, добавени към бюджетните кредити на ЕС, като а) се намалява факторът на пропорционалност на членуващите в ЕИП държави от ЕАСТ, който се прилага към сумите по редове за приключване, без това да води до липса на бюджетни кредити, и б) се включват бюджетните кредити за NGEU при изчисляването на вноските на членуващите в ЕИП държави от ЕАСТ, като по този начин се увеличава размерът на вноските на членуващите в ЕИП държави от ЕАСТ за програмите, в които те участват, и които се ползват от бюджетни кредити за NGEU: Програма „Хоризонт Европа“ и Механизъм за гражданска защита на Съюза.

               6.Публикуване на предвидения акт

               Тъй като с акта на Съвместния комитет на ЕИП ще се измени Протокол 32 към Споразумението за ЕИП относно финансовите процедури по прилагане на член 82, е целесъобразно той да бъде публикуван в Официален вестник на Европейския съюз, след като бъде приет.

               2021/0351 (NLE)

               Предложение за

               РЕШЕНИЕ НА СЪВЕТА

               относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 32 към Споразумението за ЕИП относно финансовите процедури по прилагане на член 82

               (текст от значение за ЕИП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 122 и член 322, параграф 1, във връзка с член 218, параграф 9 от него,

               като взе предвид Регламент (ЕО) № 2894/94 на Съвета от 28 ноември 1994 г. относно условията за прилагане на Споразумението за Европейското икономическо пространство
                  2
               , и по-специално член 1, параграф 3 от него,

               като взе предвид предложението на Европейската комисия,

               като има предвид, че:

               (1)Споразумението за Европейското икономическо пространство („Споразумението за ЕИП“) влезе в сила на 1 януари 1994 г.

               (2)Законодателството на Европейския съюз беше изменено, по-специално с приемането на Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата с COVID-19 и на Регламент (ЕС) 2021/241 на Европейския парламент и на Съвета от 12 февруари 2021 г. за създаване на Механизъм за възстановяване и устойчивост.

               (3)В съответствие с член 98 от Споразумението за ЕИП Съвместният комитет на ЕИП, създаден по силата на член 92 от Споразумението за ЕИП, може да приема решения за изменение на Протокол 32 относно финансовите процедури по прилагане на член 82 от Споразумението за ЕИП, в съответствие с член 93, параграф 2 и членове 99, 100, 102 и 103 от Споразумението.

               (4)Следователно разпоредбите на Протокол 32 към Споразумението за ЕИП следва да бъдат съответно изменени.

               (5)Позицията на Съюза в Съвместния комитет на ЕИП следва да се основава на проекта на решение на Съвместния комитет на ЕИП, изложен в приложението към настоящото решение,

               ПРИЕ НАСТОЯЩОТО РЕШЕНИЕ:

               Член 1

               Позицията, която да се заеме от името на Съюза в рамките на Съвместния комитет на ЕИП във връзка с предложеното изменение на Протокол 32 към Споразумението за ЕИП относно финансовите процедури по прилагане на член 82, се основава на проекта на решение на Съвместния комитет на ЕИП, приложен към настоящото решение.

               Член 2

               Настоящото решение влиза в сила в деня на приемането му. То се прилага от 1 януари 2021 г.

               Съставено в Брюксел на […] година.

                     За Съвета

                     Председател

                     (1)

                        Решение на Съда от 7 октомври 2014 г., Германия/Съвет, C-399/12, EU:C:2014:2258, т. 61—64.

                     (2)

                        ОВ L 305, 30.11.1994 г., стр. 6—8.

    ---documentbreak---

               ЕВРОПЕЙСКА КОМИСИЯ
            Брюксел, 4.11.2021
            COM(2021) 673 final

            ПРИЛОЖЕНИЕ
            към
            Предложение за РЕШЕНИЕ НА СЪВЕТА
            относно позицията, която да бъде заета от името на Европейския съюз в рамките на Съвместния комитет на ЕИП във връзка с изменение на Протокол 32 към Споразумението за ЕИП относно финансовите процедури по прилагане на член 82

               ПРИЛОЖЕНИЕ

               ПРОЕКТ НА РЕШЕНИЕ НА СЪВМЕСТНИЯ КОМИТЕТ НА ЕИП

               № [...]

               от [...] година

               за изменение на Протокол 32 към Споразумението за ЕИП относно финансовите процедури по прилагане на член 82

               СЪВМЕСТНИЯТ КОМИТЕТ НА ЕИП,

               като взе предвид Споразумението за Европейското икономическо пространство („Споразумението за ЕИП“), и по-специално член 98 от него,

               като има предвид, че:

               (1)С Регламент (ЕС) 2020/2094 на Съвета от 14 декември 2020 г. за създаване на Инструмент на Европейския съюз за възстановяване с цел подкрепа на възстановяването след кризата с COVID-19 се разпределят допълнителни външни целеви приходи за програма „Хоризонт Европа“ и Механизма за гражданска защита на Съюза. Целесъобразно e във финансовите процедури по прилагане на член 82 от Споразумението за ЕИП (Протокол 32 към ЕИП) да се поясни, че за целите на изчисляването на финансовите вноски на държавите от ЕАСТ основата за изчисляване следва да бъде увеличена с бюджетните кредити, съответстващи на външните целеви приходи съгласно член 3, параграф 1 от Регламент (ЕС) 2020/2094 на Съвета във връзка с участието им в тези програми.

               (2)В член 82 от Споразумението за ЕИП се посочва, че коефициентът на пропорционалност за вноските на държавите от ЕАСТ в бюджета на ЕС се изчислява ежегодно като съотношение между БВП на държавите от ЕАСТ и на държавите — членки на ЕС, и когато в Споразумението за оттегляне на Обединеното кралство Великобритания и Северна Ирландия от Европейския съюз и Европейската общност за атомна енергия от 24 януари 2020 г. се определя продължаващото задължение на Обединеното кралство да участва финансово в бюджета на ЕС пропорционално на дела му от средствата, за които е поето задължение съгласно многогодишната финансова рамка за периода 2014—2020 г., е целесъобразно БВП на Обединеното кралство да се взема предвид при изчисляването на коефициента на пропорционалност по отношение на бюджетни редове, които включват изключително плащания за приключване на поетите задължения, подписани по многогодишната финансова рамка за периода 2014—2020 г.

               (3)Протокол 32 към Споразумението за ЕИП следва да бъде съответно изменен,

               ПРИЕ НАСТОЯЩОТО РЕШЕНИЕ:

               Член 1

               1.
                     В член 1 от Протокол 32 се добавят следните параграфи:

               „10.
                     За целите на изчисляването на оперативната вноска съгласно член 82 от Споразумението за ЕИП бюджетните кредити за поети задължения и бюджетните кредити за плащания, записани в бюджета на Съюза, окончателно приети за приложимите години за финансиране на „Хоризонт Европа“ [Регламент (ЕС) 2021/695 на Европейския парламент и на Съвета] и на Механизма за гражданска защита на Съюза [Регламент (ЕС) 2021/836 на Европейския парламент и на Съвета], се увеличават с бюджетните кредити, съответстващи на външните целеви приходи, разпределени за тези дейности съгласно член 3, параграф 1 от Регламент (ЕС) 2020/2094 на Съвета за създаване на Инструмент на Европейския съюз за възстановяване с цел подпомагане на възстановяването след пандемията от COVID-19
                  1
               .

               11.
                     За целите на изчисляването на коефициента на пропорционалност за бюджетните редове, включващи изключително плащания за изпълнение на поети задължения, подписани в рамките на периода 2014—2020 г. и предхождащата многогодишна финансова рамка, коефициентът на пропорционалност на ЕАСТ, определен в член 82, параграф 1 от Споразумението за ЕИП, е сборът от съотношенията между, от една страна, брутния вътрешен продукт по пазарни цени на всяка от държавите от ЕАСТ и, от друга страна, сумата на брутните вътрешни продукти по пазарни цени на държавите — членки на ЕС, Обединеното кралство и въпросната държава от ЕАСТ. Този коефициент се изчислява за всяка бюджетна година въз основа на най-актуалните статистически данни в съответствие с член 7.

               12.

                     Освен ако не е договорено друго от Съвместния комитет на ЕИП, за целите на изчисляването на коефициента на пропорционалност, определен в член 82, параграф 1 от Споразумението за ЕИП, за бюджетната година, през която споразумение за присъединяване на нова държава членка, посочено в член 49 от Договора за Европейския съюз, влиза в сила преди 1 юли на същата година, брутният вътрешен продукт по пазарни цени на държавите — членки на ЕС, включва брутния вътрешен продукт по пазарни цени на новата държава членка.

               13.
                     Освен ако не е договорено друго от Съвместния комитет на ЕИП, за целите на изчисляването на коефициента на пропорционалност, определен в член 82, параграф 1 от Споразумението за ЕИП, за бюджетната година, през която споразумение за оттегляне на държава членка, посочено в член 50 от Договора за Европейския съюз, влиза в сила след 1 юли на същата година, брутният вътрешен продукт по пазарни цени на държавите — членки на ЕС, включва брутния вътрешен продукт по пазарни цени на оттеглящата се държава членка.“

               2.
                     В Протокол 32 се добавя следният член:

               „Член 8

               Специфични правила за участие в бюджетни гаранции

               Специфичните финансови процедури за вноските на държавите от ЕАСТ, свързани с участието в бюджетни гаранции, включително процедурата за определяне на финансовото участие в тях, се определят в специални споразумения за финансово участие, които могат да допълват процедурите, определени в този протокол. Вноската се състои от вноска за частичното провизиране на бюджетната гаранция и поемането на съответния условен пасив или представлява парична вноска за пълното провизиране на бюджетната гаранция въз основа на условията, определени в специалните споразумения за финансов принос.“

               Член 2

               Настоящото решение влиза в сила в деня след внасянето на последната нотификация, предвидена в член 103, параграф 1 от Споразумението за ЕИП
                  2*.

               То се прилага от 1 януари 2021 г.

               Член 3

               Настоящото решение се публикува в раздела за ЕИП и в притурката за ЕИП към Официален вестник на Европейския съюз.

               Съставено в Брюксел на […] година.

                  За Съвместния комитет на ЕИП

                  Председател

                  [...]

                     (1)

                        ОВ L 433I, 22.12.2020 г., стр. 23.

                     (2)
                  *
                        [С отбелязани конституционни изисквания.][Без отбелязани конституционни изисквания.]